
POBUDE
Odbor za državljanske svoboščine, pravosodje in notranje zadeve poziva Odbor za proračunski nadzor kot pristojni odbor, da v svoj predlog resolucije vključi naslednje pobude:
[bookmark: restart]1.	ugotavlja, da poročilo Računskega sodišča o izvrševanju proračuna za proračunsko leto 2022 ne vsebuje pripomb o Evropskem nadzorniku za varstvo podatkov (v nadaljnjem besedilu: ENVP); ponovno poziva Računsko sodišče, naj v svojo letno revizijo vključi letne računovodske izkaze ENVP in izda poročilo, saj je preglednost pomembna za pravilno delovanje vseh organov Unije;
2.	z zadovoljstvom ugotavlja, da je ENVP objavil letno poročilo za leto 2022; poudarja njegovo vlogo pri nadzoru in svetovanju pri postopkih obdelave podatkov v evropskih institucijah, uradih in organih; pozdravlja konferenco z naslovom „Prihodnost varstva podatkov: Učinkovito izvrševanje v digitalnem svetu“, ki ga je organiziral ENVP, in na kateri je sodelovalo več kot 2000 udeležencev, ki so razpravljali o tem, kako učinkovito zaščititi pravice posameznikov do zasebnosti in varstva podatkov; želi spomniti, da je ta konferenca prispevala k predlogu Komisije za uredbo o določitvi dodatnih postopkovnih pravil v zvezi z izvrševanjem splošne uredbe o varstvu podatkov;
3.	obžaluje, da je stopnja zasedenosti delovnih mest po kadrovskem načrtu nižja od cilja za leto 2022; ugotavlja, da primanjkuje usposobljenih strokovnjakov; spodbuja nadzornika, naj preuči strategije za večjo prepoznavnost prostih delovnih mest;
4.	pozdravlja nadaljnje ukrepe ENVP v zvezi s sodbo Schrems II, pri čemer se je v letu 2022 osredotočil zlasti na pogodbe institucij, uradov in organov EU z zasebnimi subjekti, zlasti velikimi ponudniki IKT, ter na dogovore med institucijami, uradi in organi EU in javnimi organi ali mednarodnimi organizacijami zunaj EU/EGP; 
5.	pozdravlja usposabljanje za institucije, urade in organe EU, memorandum o soglasju, ki sta ga decembra 2022 podpisala ENVP in Agencija Evropske unije za kibernetsko varnost (ENISA); zlasti pozdravlja sodelovanje ENVP v usklajenem nadzornem odboru, ki skrbi za usklajen nadzor nad Europolom, Eurojustom in Evropskim javnim tožilstvom; poudarja, da sta nadzor in izvrševanje, ki ga opravlja ENVP, pomembna za to, da lahko institucije, uradi in organi EU, ki delujejo na policijskem in pravosodnem področju, v celoti spoštujejo veljavni pravni red EU o varstvu podatkov;
6.	pozdravlja nadaljnje ukrepe ENVP v zvezi z zahtevo državljanov za dostop do podatkov; ugotavlja, da je ENVP o tej zadevi izdal sklep, preden so bila preverjena in ugotovljena vsa dejstva; ugotavlja, da sta njegovo odločitev izpodbijala pritožnik in Europol; je seznanjen s tem, da je pregled ENVP trenutno prekinjen, ker zadevo obravnava nacionalno sodišče; poudarja, da je treba človeške in finančne vire prilagoditi vse večji delovni obremenitvi ENVP; se zaveda, da nadzornik za ustrezno opravljanje svojih nalog potrebuje dodatno tehnično usposobljeno delovno silo; priporoča ENVP, naj na podlagi tega primera pregleda svoj delovni proces zlasti glede pritožb državljanov, pri čemer naj upošteva vse ustrezne informacije, in organ za podelitev razrešnice obvesti o napredku, doseženem na tem področju;
7.	pozdravlja, da je ENVP v odziv na pandemijo covida-19 sestavil notranjo projektno skupino, ki spremlja in ocenjuje EU in institucije, urade in organe EU; pozdravlja, da sodeluje pri dejavnostih, povezanih z ocenjevanjem ukrepov, pobud in predlogov institucij, uradov in organov EU kot upravljavcev, skupaj z oceno predlaganih tehnoloških rešitev za boj proti pandemiji covida-19 in izdajo smernic zanje, in jim tako pomaga pri ustreznem spoprijemanju s pandemijo, obenem pa poskrbi tudi za skladnost z zakonodajo o varstvu podatkov;
8.	je seznanjen s preiskavo evropske varuhinje človekovih pravic v zadevi 1995/2022/OAM proti ENVP, ki se je zaključila leta 2022 in se je nanašala na dostop do dokumentov; ugotavlja, da ENVP ni ravnal nepravilno, ko je zavrnil popoln dostop javnosti do dokumentov 8–10, in da je drugi vidik pritožbe v zvezi z dokumenti, ki so predmet zahteve, rešil tako, da je odobril nadaljnji delni dostop do enega dokumenta, ki je bil v začetni fazi napačno redigiran; zato poziva ENVP, naj premisli o uvedbi politike „vgrajene preglednosti“ in proaktivno objavlja dokumente, povezane s svojimi dejavnostmi, v razumnem časovnem okviru ter na uporabniku prijazen in dostopen način.

